भारत दौरे के लिए एंडरसन को आराम, पीटरसन की वापसी  
इंग्लैंड एवं वेल्स क्रिकेट बोर्ड ने भारत दौरे के लिए टीम की घोषणा की। इस दौरे पर पांच एकदिवसीय और एक ट्वेंटी-20 मुकाबला खेला जाना है।
भारत के साथ अगले महीने होने वाली एकदिवसीय श्रृंखला के लिए इंग्लैंड ने अपने तेज गेंदबाज जेम्स एंडरसन को आराम दिया है। उनकी जगह टीम में स्टुअर्ट मीकर को मौका दिया गया है। टीम में इंग्लिश टीम के स्टार बल्लेबाज केविन पीटरसन की वापसी हुई है।  इंग्लैंड एवं वेल्स क्रिकेट बोर्ड (ईसीबी) ने मंगलवार को भारत दौरे के लिए टीम की घोषणा की। इस दौरे पर पांच एकदिवसीय और एक ट्वेंटी-20 मुकाबला खेला जाना है।  भारतीय टीम के इंग्लैंड दौरे पर शानदार प्रदर्शन करने वाले एंडरसन को टीम प्रबंधन ने अपनी रणनीति के तहत आराम दिया है। खिलाड़ियों को चोटिल होने से बचाने और उन पर बोझ कम करने के मकसद से ऐसा किया गया है।  पीटरसन को भारत के साथ इंग्लैंड में खेली गई एकदिवसीय श्रृंखला के अलावा आयरलैंड के साथ खेले ट्वेंटी-20 मुकाबले और वेस्टइंडीज के साथ खेले गए दो ट्वेंटी-20 मुकाबलों के लिए आराम दिया गया था।  ईसीबी पीटरसन का हर हाल में भारत दौरा चाहता था क्योंकि अगला ट्वेंटी-20 विश्व कप श्रीलंका में हो रहा है, जहां की पिचें लगभग भारत जैसी हैं।  इंग्लिश बल्लेबाजों को धीमी और स्पिन लेने वाली पिचों पर खेलने का कम अनुभव है, भारत दौरा ट्वेंटी-20 विश्व कप से पहले सभी प्रमुख खिलाड़ियों को अपनी क्षमता जांचने का अच्छा मौका देगा।  राष्ट्रीय चयनकर्ता ज्योफ मिलर ने कहा, "इस टीम में अनुभवी व कुछ युवा प्रतिभावान खिलाड़ियों का बेहतर संतुलन है, जो भारतीय टीम को चुनौती देने में सक्षम हैं।" उन्होंने कहा, "खिलाड़ियों को घायल होने से बचाने और व उनका भार कम करने के लिहाज से प्रबंधन ने अपनी नीति बनाई है। युवा प्रतिभावान खिलाड़ियों को मौका देना भी इसी नीति का हिस्सा है, ताकि वे खुद को अंतर्राष्ट्रीय क्रिकेटर के रूप में ढाल सकें।"